text: Camilla er europamester 
  10 august 2015 kl. 06.30
  Camilla Pedersen fra Esbjerg kan nu kalde sig for europamester i Ironman 70.3, efter at hun krydsede målstregen i Wiesbaden som den første.
  Den danske triatlet gennemførte suverænt de 1,9 kilometer svømning, 90 kilometer cykling og 21 kilometer løb i tiden 04.36.04 timer. Det skete i går søndag.
  Distancen svarer til en halv Ironman. 70.3 står for den samlede distance på 113 kilometer målt i miles.
  Pedersen blev også europamester i Ironman på den fulde distance i Frankfurt i 2013, og hun opnåede en fjerdeplads ved Ironman 70.3 EM i Wiesbaden i 2014.
  Camilla Pedersen styrtede for to år siden på sin cykel under en træningstur og fik åbent kraniebrud. Hun lå 19 dage i koma og fik dengang at vide, at der ventede hende et liv i kørestol.
  EM i Wiesbaden:
  Udvalgt resultat fra EM i triathlon, afviklet i Wiesbaden, Tyskland:
  Kvinder:
  1. Camilla Pedersen, Danmark, 4.36.04 timer, 2. Anja Beranek, Tyskland,
  4.40.29, 3. Alexandra Tondeur, Belgien, 4.43,14.
  